《结夏西山诸佛刹效初盛体为排律十首 其三》
明代·胡应麟

杖履遵山麓，栏杆列涧阿。飞梁攒泰岱，画拱压岷峨。

实阁慈恩攒，雕宫净饭多。天台浮海峤，岳麓控江沱。

振锡啼猿下，登堂法雁过。焚香驯怖鸽，乞食叩灵鼍。

曲径穿黄叶，回廊步绿莎。崖亭交竹树，石室挂藤萝。

万亿先明藏，三千窣堵波。双林开觉路，八水渡恒河。

白足依龙树，缁衣住鸟窠。禅灯围帝释，梵乐奏仙娥。

雪窦偏宜颂，云门不厌诃。大悲观自在，上首阿难陀。

幻梦清圆觉，真如会密多。将纫居士服，一榻伴维摩。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。